b'\n_START_ARTICLE_\nInformacijski sistem za notranji trg\n_START_PARAGRAPH_\nInformacijski sistem za notranji trg (IMI) je omre\xc5\xbeje, ki na podlagi informacijske tehnologije povezuje javne organe v Evropskem gospodarskem prostoru. Evropska komisija ga je razvila skupaj z dr\xc5\xbeavami \xc4\x8dlanicami Evropske unije za olaj\xc5\xa1anje \xc4\x8dezmejnega upravnega sodelovanja. IMI omogo\xc4\x8da dr\xc5\xbeavnim, regionalnim in lokalnim javnim organom, da poi\xc5\xa1\xc4\x8dejo ustrezne organe v drugih dr\xc5\xbeavah in z njimi izmenjajo informacije. Vnaprej prevedena vpra\xc5\xa1anja in odgovori ter strojno prevajanje jim omogo\xc4\x8dajo sporazumevanje v lastnem jeziku.\n_START_SECTION_\nOzadje\n_START_PARAGRAPH_\nZakonodaja Evropske unije na notranjem trgu zahteva, da pristojni organi v dr\xc5\xbeavah \xc4\x8dlanicah z informacijami pomagajo partnerskim organom v drugih dr\xc5\xbeavah. Ponekod zakonodaja dolo\xc4\x8da, da morajo dr\xc5\xbeave \xc4\x8dlanice obve\xc5\xa1\xc4\x8dati Evropsko komisijo (na primer uradno obve\xc5\xa1\xc4\x8danje o nacionalnih ukrepih za izvajanje zakonodaje Evropske unije). Sistem IMI je bil razvit za olaj\xc5\xa1anje te sprotne izmenjave informacij._NEWLINE_Sistem IMI je bil vzpostavljen februarja 2008. Od julija 2010 se njegov razvoj in vzdr\xc5\xbeevanje financira iz programa Interoperabilne re\xc5\xa1itve za evropsko javno upravo (ISA). Ta program je naslednik programa IDABC, iz katerega se je IMI financiral v za\xc4\x8detku, ki pa se je zaklju\xc4\x8dil 31. decembra 2009._NEWLINE_IMI je eno od orodij za upravljanje enotnega trga. Druga orodja so Tvoja Evropa, Tvoja Evropa - nasveti, Solvit in Enotne kontaktne to\xc4\x8dke. _NEWLINE_IMI uporablja pristop "vgrajene zasebnosti" \xe2\x80\x93 to je vklju\xc4\x8devanje mehanizmov za zagotavljanje  zasebnosti in varstva podatkov na vseh stopnjah na\xc4\x8drtovanja IMI v posvetovanju z Evropskim nadzornikom za varstvo podatkov (EDPS).\n_START_SECTION_\nGlavni udele\xc5\xbeenci\n_START_PARAGRAPH_\nIMI  deluje na decentraliziran na\xc4\x8din. Zato so za uveljavitev IMI v praksi odgovorne posamezne dr\xc5\xbeave \xc4\x8dlanice. V omre\xc5\xbeju IMI imajo vlogo razli\xc4\x8dni udele\xc5\xbeenci.\n_START_SECTION_\nPristojni organi\n_START_PARAGRAPH_\nPristojni organi so kon\xc4\x8dni uporabniki IMI. To so javni organi, ki so odgovorni za izvajanje na posameznih podro\xc4\x8djih zakonodaje na notranjem trgu. Delujejo na dr\xc5\xbeavni, regionalni ali lokalni ravni.\n_START_SECTION_\nKoordinatorji IMI\n_START_PARAGRAPH_\nVsaka dr\xc5\xbeava \xc4\x8dlanica ima enega nacionalnega koordinatorja IMI (NIMIC), ve\xc4\x8dinoma na katerem od ministrstev. Njegova naloga je zagotavljati nemoteno delovanje IMI v tej dr\xc5\xbeavi. Koordinatorji IMI lahko prenesejo del pristojnosti na druge koordinatorje, odgovorne, na primer, za posamezno podro\xc4\x8dje zakonodaje ali geografsko regijo, glede na upravno organiziranost dr\xc5\xbeave \xc4\x8dlanice.\n_START_SECTION_\nEvropska komisija\n_START_PARAGRAPH_\nEvropska komisija je odgovorna za vzdr\xc5\xbeevanje in razvoj sistema, zagotavljanje pomo\xc4\x8di in usposabljanje. Upravlja in podpira tudi omre\xc5\xbeje koordinatorjev IMI, spodbuja nadaljnjo \xc5\xa1iritev IMI in poro\xc4\x8da o delovanju sistema.\n_START_SECTION_\nDelovni postopki v IMI\n_START_PARAGRAPH_\nZa razli\xc4\x8dne vrste upravnega sodelovanja med dr\xc5\xbeavami \xc4\x8dlanicami Evropskega gospodarskega prostora daje IMI  uporabnikom na razpolago \xc5\xa1tevilne delovne postopke.\n_START_SECTION_\nZahtevki za infromacije\n_START_PARAGRAPH_\n\xc4\x8ce pristojni organ potrebuje informacije od ustreznega organa v drugi dr\xc5\xbeavi, mu lahko po\xc5\xa1lje zahtevek za informacijo. Mehanizem izmenjave uporablja vnaprej prevedene sklope vpra\xc5\xa1anj in odgovorov, ki so na voljo v vseh jezikih EU. Zahtevku se lahko tudi prilo\xc5\xbeijo dokumenti.  Dostop do vsebine imajo le pristojni organi, ki so neposredno vklju\xc4\x8deni v izmenjavo informacij. Na primer, u\xc4\x8ditelj iz Nem\xc4\x8dije \xc5\xbeeli delati na Portugalskem, portugalski organ pa mora preveriti pristnost skenirane diplome, zato lahko prek IMI po\xc5\xa1lje  zahtevek ustreznemu organu v Nem\xc4\x8diji. Ta sprejme zahtevek in po\xc5\xa1lje odgovor. Zaradi vnaprej prevedenih vpra\xc5\xa1anj in odgovorov se lahko organa sporazumevata v lastnem jeziku.\n_START_SECTION_\nUradno obve\xc5\xa1\xc4\x8danje\n_START_PARAGRAPH_\nUradno obve\xc5\xa1\xc4\x8danje je izmenjava informacij med organi, pri katerem lahko vsak organ opozori ali obvesti enega ali ve\xc4\x8d partnerskih pristojnih organov oziroma Evropsko komisijo. Direktiva o storitvah na notranjem trgu na primer zahteva, da dr\xc5\xbeave \xc4\x8dlanice opozorijo druga drugo na mo\xc5\xbene nevarnosti za zdravje in varnost ljudi ali na nevarnosti za okolje, ki jih povzo\xc4\x8da izvajanje storitev.\n_START_SECTION_\nPodatkovna skladi\xc5\xa1\xc4\x8da\n_START_PARAGRAPH_\nPodatkovna skladi\xc5\xa1\xc4\x8da so zbirke podatkov, v katerih se hranijo informacije s posameznih podro\xc4\x8dij evropskih politik. Primer tak\xc5\xa1nega skladi\xc5\xa1\xc4\x8da je seznam registrov, ki ga vzdr\xc5\xbeujejo pristojni organi Evropskega gospodarskega prostora. Po tem seznamu je mogo\xc4\x8de iskati z ve\xc4\x8djezi\xc4\x8dnim iskalnikom. Do vsebine skladi\xc5\xa1\xc4\x8da lahko dostopa omejena skupina pristojnih organov ali pa vsi uporabniki IMI.\n_START_SECTION_\nPravna podlaga\n_START_PARAGRAPH_\nIMI se uporablja v vseh dr\xc5\xbeavah \xc4\x8dlanicah Evropskega gospodarskega prostora za upravno sodelovanje, ki ga dolo\xc4\x8dajo Direktiva 2005/36/ES, o priznavanju poklicnih kvalifikacij, Direktiva 2006/123/ES o storitvah na notranjem trgu, Uredba (EU) \xc5\xa1t. 1214/2011 o profesionalnem \xc4\x8dezmejnem prevozu eurogotovine po cesti med dr\xc5\xbeavami \xc4\x8dlanicami euroobmo\xc4\x8dja  in Priporo\xc4\x8dilo Komisije o na\xc4\x8delih za uporabo mre\xc5\xbee SOLVIT za re\xc5\xa1evanje problemov notranjega trga. Kot pilotni projekt  poteka uporaba IMI za Direktivo 96/71/ES  o napotitvi delavcev na delo v okviru opravljanja storitev. Sistem se \xc5\xa1e \xc5\xa1iri na druga zakonodajna podro\xc4\x8dja, na primer Direktivo 2011/24/EU o uveljavljanju pravic pacientov pri \xc4\x8dezmejnem zdravstvenem varstvu._NEWLINE_Cilj IMI je "biti prilagodljivo orodje za upravno sodelovanje, ki prispeva k bolj\xc5\xa1emu upravljanju notranjega trga"._NEWLINE_Uredba (EU) 1024/2012) o upravnem sodelovanju prek informacijskega sistema za notranji trg (uredba IMI) , ki je za\xc4\x8dela veljati decembra 2012, je predpis EU, ki vzpostavlja celovit pravni okvir za delovanje IMI . Dolo\xc4\x8da pravila za obdelavo osebnih podatkov v informacijskem sistemu IMI in na\xc4\x8din raz\xc5\xa1iritve uporabe IMI na druga zakonodajna podro\xc4\x8dja.'